मकरोनिया: बजरिया में नए साल से लगेगी बाजार बैठकी
मकरोनिया नगर पालिका के बजरिया में नए साल से साप्ताहिक बाजार के दिन लगने वाली दुकानों से बाजार बैठकी वसूलने के लिए प्रिसिडेंट इन कांउसिल ने मंजूरी दे दी। दो दिन पहले खुली नीलामी के तहत अंकित तिवारी सापट को 3 लाख 55 हजार में ठेका मिला था। जिसकी पुष्टि के लिए आनन-फानन में सोमवार को पीआईसी की बैठक बुलाई गई। नगर पालिका अध्यक्ष सुशीला रोहित ने कहा कि अवैध रूप से वसूली की शिकायत मिलने पर ठेका निरस्त कर अमानत राशि जब्त कर ली जाएगी।
बजरिया में रेट लिस्ट लगेगी : पीआईसी के राजस्व प्रभारी अशोक पटेल ने बताया कि बाजार बैठकी का ठेका 3 महीने के लिए दिया गया है। रजाखेड़ी में सरदार वल्लभभाई पटेल की मूर्ति के पास से नोबल कॉलेज तक का क्षेत्र बाजार बैठकी वसूली के दायरे में रखा गया है। साप्ताहिक बाजार के दिन ही साग-सब्जी व अन्य दुकानदारों से बैठकी ली जाएगी। बजरिया में रेट लिस्ट लगाई जा रही है ताकि ठेकेदार किसी भी किसान से अवैध वसूली न कर सके। उन्होंने कहा कि वे खुद इसकी निगरानी करेंगे। बैठक में अन्य विकास कार्यों से जुड़े अन्य मुद्दों पर भी चर्चा हुई।
नपा परिषद की बैठक 30 को : मकरोनिया नगर पालिका परिषद की अहम बैठक 30 दिसंबर को होगी। सांसद प्रतिनिधि मिश्रीचंद गुप्ता ने बताया कि बैठक में क्षेत्र में चल रहे निर्माण कार्य, नपा भवन, संपत्तिकर संबंधी मुद्दों पर चर्चा होगी।
bho_Deva hin_Deva hin_Deva hin_Deva